钦定古今图书集成/明伦汇编/闺媛典/第343卷 > 李嗣昭妻杨氏
## 钦定古今图书集成/明伦汇编/闺媛典/第343卷 > 李嗣昭妻杨氏

按《五代史·义儿李嗣昭传》：“嗣昭诸子，继俦长而懦，其
弟继韬囚之以自立。庄宗在魏，以事召监军张居翰、
节度判官任圜琢等，以问继韬事，继韬乃遣弟继远
入梁。居数月，庄宗灭梁，继韬将走契丹，会赦乃已。母
杨氏，善蓄财，平生居积行贩至赀百万。当嗣昭为梁
围以夹城，弥年军用乏绝，杨氏之积，盖有助焉。至是”
乃赍银数十万两至京师，厚赂宦官。伶人言“继韬初
无恶意，为奸人所误耳。”杨夫人亦以赂谒皇后，言嗣
昭功臣，宜蒙恩贷。由是庄宗释继韬。嗣昭七子，至明
宗时皆见杀，惟继忠仅免，家于晋阳，杨氏所积馀赀
犹钜万。晋高祖自太原起兵，召契丹为援，契丹求赂，
高祖，贷于继忠以取足。高祖入立，甚德之，以为沂、棣、
单三州刺史。杨氏平生积产，嗣昭父子三人赖之。